
	1․ Վարչապետի աշխատակազմի քաղաքացիական ծառայության գրասենյակ (կարծիք)
	06 մայիսի 2026թ.

	
	Գրություն N /46.3/15189-2026

	Ուսումնասիրելով Ձեր՝ 2026 թվականի ապրիլի 30-ի N 1/17.1/3772-2026 գրությամբ ներկայացված «Էկոպարեկային ծառայողի զոհվելու կամ էկոպարեկային ծառայողին հաշմանդամություն ունեցող անձ ճանաչելու դեպքում տրվող միանվագ դրամական օգնության չափը և վճարման կարգը սահմանելու մասին» Կառավարության որոշման նախագիծը (այսուհետ՝ Նախագիծ)՝ տեղեկացնում ենք, որ Նախագծի վերաբերյալ դիտողություններ և առաջարկություններ չկան։
	Ընդունվել է ի գիտություն։

	2․ Աշխատանքի և սոցիալական հարցերի նախարարություն (կարծիք)
	15 մայիսի 2026թ.

	
	Գրություն N ԱԹ//18518-2026

	Ձեր՝ 30.04.2026  N 1/17.1/3772-2026 գրության
«Էկոպարեկային ծառայողի զոհվելու կամ էկոպարեկային ծառայողին հաշմանդամություն ունեցող անձ ճանաչելու դեպքում տրվող միանվագ դրամական օգնության չափը և վճարման կարգը սահմանելու մասին» Կառավարության որոշման նախագծի (այսուհետ՝ Նախագիծ) վերաբերյալ՝
1.	Նախագիծը չի բխում Էկոպարեկային ծառայության մասին օրենքի 29-րդ հոդվածից, որով Կառավարությունը լիազորվում է սահմանելու ծառայողական պարտականությունները կատարելիս զոհվելու կամ հաշմանդամություն ունեցող անձ ճանաչվելու դեպքում միանվագ դրամական օգնության չափն ու վճարման կարգը։ Մինչդեռ նախագծով առաջարկվում է դիտարկել աշխատանքային վնասվածք պատճառական կապով հաշմանդամություն ունեցող անձ ճանաչվելու դեպքը։
Հարկ է նկատի ունենալ, որ «Անձի ֆունկցիոնալության գնահատման մասին» օրենքի 9-րդ հոդվածի 2-րդ մասով սահմանված են հաշմանդամության պատճառական կապերը, այդ թվում՝ զինվորական պարտականությունները կատարելու հետևանքով ձեռք բերած հիվանդությունը կամ ստացած վնասվածքը և աշխատանքային վնասվածքը։ Այսինքն սրանք 2 առանձին պատճառական կապեր են և «աշխատանքային վնասվածք» պատճառական կապով հաշմանդամության դեպքերի վրա չեն կարող տարածվել «զինվորական պարտականությունները կատարելու հետևանքով ձեռք բերած հիվանդությունը կամ ստացած վնասվածք» պատճառական կապի համար օրենքով նախատեսված սոցիալական երաշխիքները։
2․ հավելվածի 2-րդ կետում 
1)  «լինելու հանգամանքը» բառերը փոխարինել «լինելը» բառով.
2) հստակեցնել «տվյալ փաստի առթիվ անցկացված ծառայողական քննության եզրակացություն» ձևակերպումը, հաշվի առնելով, որ ՀՀ աշխատանքային օրենսգրքի 261-րդ հոդվածի 1-ին մասով նախատեսված է գործատուի մոտ մասնագիտական հիվանդությունների և դժբախտ դեպքերի պատճառները պարզելու նպատակով ծառայողական քննության անցկացում: Իսկ Մասնագիտական հիվանդությունների և դժբախտ դեպքերի հաշվառման և ծառայողական քննության կարգը սահմանված է ՀՀ կառավարության 23.03.2006 N 458-Ն որոշմամբ:
Հետևաբար, եթե հիշյալ կետում խոսքը ՀՀ կառավարության վերոնշյալ որոշմամբ սահմանված կարգով անցկացվող մասնագիտական հիվանդությունների և դժբախտ դեպքերի ծառայողական քննության մասին է, ապա առաջարկվում է Նախագծի հավելվածի 2-րդ կետի նշված հատվածը համապատասխանեցնել ՀՀ կառավարության 23.03.2006 N 458-Ն որոշման բովանդակությանը, մասնավորապես՝ ՀՀ կառավարության 23.03.2006 N 458-Ն որոշման N 1 հավելվածի 17-րդ կետի համաձայն՝ մասնագիտական հիվանդության (թունավորման) ծառայողական քննության արդյունքների հիման վրա կազմվում է ծառայողական քննության ակտ, իսկ N 2 հավելվածի 6-րդ կետի համաձայն՝ աշխատանքի վայրում դժբախտ դեպքը, որն առաջացնում է աշխատողի մոտ մեկ օրից ոչ պակաս աշխատունակության կորուստ կամ անհրաժեշտություն է լինում բժշկական եզրակացությամբ նրան մեկ և ավելի օրով փոխադրել այլ աշխատանքի, ձևակերպվում է արտադրական դժբախտ դեպքի մասին ակտով: 
3.	Նախագծի հավելվածի 3-րդ, 6-րդ կետերը վերաբերվում են ծառայողական պարտականությունները կատարելիս զոհվելու դեպքին, սակայն նախագծով անդրադարձ չի կատարված այն հարաբերությունների կարգավորմանը, որոնցով սահմանվելու է մահվան պատճառական կապը։ 
Ելնելով վերոգրյալից և հաշվի առելով այն հանգամանքը, որ «Անձի ֆունկցիոնալության գնահատման մասին» օրենքի 9-րդ հոդվածի 2-րդ մասի 6-11-րդ կետերը վերաբերում են զինվորական ծառայությանը, իսկ էկոպարեկային ծառայությունը զինվորական ծառայություն չէ, առաջարկվում է Էկոպարեկային ծառայության մասին օրենքի 29-րդ հոդվածը համապատասխանեցնել օրեսդրությանը և էկոպարեկային ծառայողի սոցիալական երաշխիքները փոխկապակցել «աշխատանքային վնասվածք» պատճառական կապին։
4․ Նախագծով նախատեսվում է ծառայողական պարտականությունները կատարելիս զոհվելու դեպքում ծառայողի ընտանիքի անդամին  միանվագ դրամական օգնության տրամադրում, սակայն, չի հստակեցվում, թե ինչպես է որոշվելու ընտանիքի անդամ լինելու փաստը։ Միաժամանակ, պարզ չէ ընտանիքի անդամին դրամական օգնությունը վճարելու համար դիմելու ընթացակարգը։ 
Հաշվի առնելով վերոգրյալը՝ առաջարկվում է նշված կարգավորումները վերախմբագրել ինչպես նաև հստակեցնել միանվագ դրամական օգնության վճարման ժամկետները, և լրացուցիչ հիմնավորել չափը։
5․ Միաժամանակ, անհրաժեշտ է նաև հաշվի առնել, որ ՀՀ աշխատանքային օրենսգրքով սահմանված են աշխատանքի վայրում դժբախտ դեպքերի կամ մասնագիտական հիվանդությունների հետևանքով անձի կյանքին կամ առողջությանը պատճառված վնասի հատուցման հետ կապված կարգավորումները։ Մասնավորապես, ՀՀ աշխատանքային օրենսգրքի 234-րդ հոդվածի 1-ին կետով սահմանված է, որ գործատուի նյութական պատասխանատվությունն առաջանում է, եթե աշխատանքի վայրում դժբախտ դեպքերից և մասնագիտական հիվանդություններից չապահովագրված աշխատողը հիվանդացել է մասնագիտական հիվանդությամբ, ստացել է խեղում կամ մահացել է։ Նույն հոդվածով միաժամանակ սահմանված է, որ գործատուն հատուցում է իր պատճառած վնասը ՀՀ քաղաքացիական օրենսգրքով սահմանված կարգով։
	1. Չի ընդունվել։
«Անձի ֆունկցիոնալության գնահատման մասին» օրենքի 9-րդ հոդվածի 2-րդ մասի 1-ից 12-րդ կետերը սահմանում են հաշմանդամության պատճառական կապերի կոնկրետ դեպքերը։ Միաժամանակ նույն մասի 13-րդ կետը սահմանում է, որ հաշմանդամության պատճառ կարող են լինել օրենսդրությամբ նախատեսված այլ դեպքեր, որը տվյալ դեպքում նախատեսված է «Էկոպարեկային ծառայության մասին» օրենքի 29-րդ հոդվածով (ծառայողական պարտականությունները կատարելիս հաշմանդամություն ձեռք բերելը): Իսկ «զինվորական պարտականությունները կատարելու հետևանքով ձեռք բերած հիվանդությունը կամ ստացած վնասվածք» պատճառական կապի վերաբերյալ բերված օրինակը տվյալ դեպքի հետ առնչություն չունի, քանի որ նախագծով չի առաջարկվում էկոպարեկային ծառայողի հաշմանդամության պատճառական կապը նույնականացնել զինծառայողի հաշմանդամության պատճառական կապի հետ։ Ավելին՝ նախագիծը չի ենթադրում նույն իրավիճակում հայտնված զինծառայողների և էկոպարեկների համար նույնական կարգավորումների նախատեսում, այլ սահմանում է էկոպարեկի զոհվելու կամ հաշմանդամություն ունեցող անձ ճանաչվելու դեպքում տրվող միանվագ դրամական օգնության չափերը և վճարման կարգը՝ ներկայիս գործող իրավակարգավորումների հաշվառմամբ և շրջանակում: Օրենսդիրը «Էկոպարեկային ծառայության մասին» ՀՀ օրենքում այս դրույթը՝ հոդված 29, ընդունելիս այն դիտարկել է, որպես լրացուցիչ սոցիալական աջակցություն, ուստի նախագիծը պատրաստվել է այդ տրամաբանությամբ:
2. 
1) Ընդունվել է։
Կատարվել է համապատասխան փոփոխություն։
2) Ընդունվել է:
Կատարվել է համապատասխան լրացում։
3. Չի ընդունվել։
Մահվան պատճառական կապը սահմանվելու է «Անձի ֆունկցիոնալության գնահատման մասին» օրենքի 7-րդ հոդվածի 5-րդ մասի 1-ին կետի «ժ» ենթակետի համաձայն՝ «Անձի ֆունկցիոնալության գնահատումն իրականացվում է անձի կամ նրա օրինական ներկայացուցչի դիմումի հիման վրա մահվան պատճառական կապը որոշելու դեպքերում, ուստի մահվան պատճառական կապը կորոշվի վերոնշյալ իրավակարգավորման շրջանակներում։
Նախագծի դրույթների վերլուծությունը չի հանգեցնում նրան, որ էկոպարեկային ծառայությունը զինվորական ծառայություն է, և բերված առաջարկությունն անհասկանալի է։ 
4. Ընդունվել է։
Կատարվել են համապատասխան լրացումներ ընտանիքի անդամ լինելու փաստը որոշելու, ընտանիքի անդամին դրամական օգնությունը վճարելու համար դիմելու ընթացակարգի և միանվագ դրամական օգնության վճարման ժամկետների վերաբերյալ։
Միաժամանակ նախագծով նախատեսված դրամական օգնության չափերը որոշվել են՝ հաշվի առնելով ծառայության ռիսկայնությունը՝ բնապահպանական իրավախախտումներ (ապօրինի ծառահատում, որսագողություն, ձկնագողություն, պետական անտառային հողերի ապօրինի օգտագործում, ապօրինի արածեցում, աղբոտում, ախտոտում և այլն) հայտնաբերելու, կանխելու և կանխարգելելու, օրենքով սահմանված կարգով պատասխանատվության միջոց կիրառելու պարտականություններ և լիազորություններ ունեցող ծառայողների կյանքին և առողջությանը սպառնացող ամենօրյա վտանգը։   
5. Չի ընդունվել։ 
Նախագիծը նույնական չէ ՀՀ աշխատանքային օրենսգրքով սահմանված աշխատանքի վայրում դժբախտ դեպքերի կամ մասնագիտական հիվանդությունների հետևանքով անձի կյանքին կամ առողջությանը պատճառված վնասի հատուցման հետ կապված կարգավորումների հետ։
Նախագծով նախատեսվում է սահմանել միանվագ դրամական օգնության չափը և վճարման կարգը՝ որպես էկոպարեկային ծառայողի սոցիալական երաշխիք։

	Գրություն N 01/11-4/12661-2026

	Ի պատասխան Ձեր սույն թվականի ապրիլի 30-ի N 1/17.1/3772-2026 գրության՝ ՀՀ ֆինանսների նախարարությունն ուսումնասիրել է «Էկոպարեկային ծառայողի զոհվելու կամ էկոպարեկային ծառայողին հաշմանդամություն ունեցող անձ ճանաչելու դեպքում տրվող միանվագ դրամական օգնության չափը և վճարման կարգը սահմանելու մասին» Հայաստանի Հանրապետության կառավարության որոշման նախագիծը (այսուհետ՝ Նախագիծ) և հայտնում է հետևյալը.
Նախագծով սահմանվում է էկոպարեկային ծառայողի (Ծառայող) կյանքին և առողջությանը ծառայության ընթացքում պատճառված վնասի դեպքերում տրվող միանվագ դրամական օգնության չափն ու վճարման կարգը ((զոհվելու (մահանալու) դեպքում 1.0 մլն դրամ, ֆունկցիոնալության սահմանափակում ձեռք բերելու դեպքում՝ նշված գումարի նկատմամբ տոկոսային հարաբերությամբ (ֆունկցիոնալության սահմանափակման խորը աստիճան՝ 50%, ծանր աստիճան՝ 40% և միջին աստիճան՝ 30%)): Մինչդեռ, Նախագծին կից ներկայացված հիմնավորմամբ պարզաբանված չէ, թե ինչ հիմքով են սահմանվել էկոպարեկային ծառայողի զոհվելու կամ էկոպարեկային ծառայողին հաշմանդամություն ունեցող անձ ճանաչելու դեպքում տրվող միանվագ դրամական օգնության չափերը։
Նախագծի հիմնավորման համաձայն՝ վերջինիս ընդունումը հանգեցնելու է ՀՀ պետական բյուջեից լրացուցիչ միջոցների հատկացման անհրաժեշտության, սակայն ներկայացված չեն կանխատեսումային ֆինանսական գնահատականները՝ հիմնված նախորդ տարիներին արձանագրված/բացահայտված դեպքերի ուսումնասիրությունների վրա, ինչպես  նաև ֆինանսավորման աղբյուրների հարցը: Մասնավորապես՝ հստակեցված չէ, թե որ գերատեսչության բյուջետային հատկացումների շրջանակում է նախատեսվում իրականացնել նշված ծախսերը՝ ՀՀ աշխատանքի և սոցիալական հարցերի նախարարության, թե՞ ՀՀ շրջակա միջավայրի նախարարության միջոցների հաշվին։
	Ընդունվել է։
Նախագծով նախատեսված դրամական օգնության չափերը որոշվել են՝ հաշվի առնելով ծառայության ռիսկայնությունը՝ բնապահպանական իրավախախտումներ (ապօրինի ծառահատում, որսագողություն, ձկնագողություն, պետական անտառային հողերի ապօրինի օգտագործում, ապօրինի արածեցում, աղբոտում, ախտոտում և այլն) հայտնաբերելու, կանխելու և կանխարգելելու, օրենքով սահմանված կարգով պատասխանատվության միջոց կիրառելու պարտականություններ և լիազորություններ ունեցող ծառայողների կյանքին և առողջությանը սպառնացող ամենօրյա վտանգը։   
Միաժամանակ կանխատեսումային ֆինանսական գնահատականները հնարավոր չէ ներկայացնել՝ հաշվի առնելով այն, որ նախկինում տեղի ունեցած դեպքեր չկան և հնարավոր չէ կատարել վերլուծություններ և կանխատեսումներ։ 
Նշված դրամական օգնությունը տրամադրվելու է էկոպարեկային ծառայությանը հատկացված բյուջետային միջոցների հաշվին։


	4. Արդարադատության նախարարություն (պետական-իրավական փորձագիտական եզրակացություն)
	29 հունիսի 2026թ.

	
	Գրություն N /27.4.3/33755-2026

	Ի պատասխան Ձեր՝ 2026 թվականի հունիսի 4-ի թիվ 1/17․2/4880-2026 գրության՝ կից ներկայացնում ենք «Էկոպարեկային ծառայողի զոհվելու կամ ծառայողին հաշմանդամություն ունեցող անձ ճանաչելու դեպքում տրվող միանվագ դրամական օգնության չափն ու վճարման կարգը սահմանելու մասին» Հայաստանի Հանրապետության կառավարության որոշման  նախագծի վերաբերյալ Հայաստանի Հանրապետության արդարադատության նախարարության պետական փորձագիտական եզրակացությունը:
«Էկոպարեկային ծառայողի զոհվելու կամ ծառայողին հաշմանդամություն ունեցող անձ ճանաչելու դեպքում տրվող միանվագ դրամական օգնության չափն ու վճարման կարգը սահմանելու մասին» Հայաստանի Հանրապետության կառավարության որոշման  նախագծի (այսուհետ՝ նախագիծ)  վերաբերյալ  հայտնում ենք հետևյալը․ 
1․ Նախագծի 1-ին կետում «Հաստատել» բառն անհրաժեշտ է փոխարինել «Սահմանել» բառով՝ նկատի ունենալով, որ նախագծի վերնագրում կիրառվել է «սահմանելու մասին» ձևակերպումը։
2․ Նախագծի հավելվածի (այսուհետ՝ հավելված) 4-րդ կետով սահմանվում է, որ՝ «Ծառայողին միանվագ դրամական օգնությունը տրվում է Էկոպարեկային ծառայության պետի անհատական իրավական ակտի հիման վրա»։ Նշված կարգավորումը հստակեցման կարիք ունի, քանի որ այն վերաբերում է միայն Ծառայողին միանվագ դրամական օգնություն տրամադրելու դեպքին, մինչդեռ հավելվածի 3-րդ և 6-րդ կետերով նախատեսված են նաև ծառայողական պարտականությունները կատարելիս զոհված ծառայողի ընտանիքի անդամին միանվագ դրամական օգնություն տրամադրելու դեպքեր։ Վերոգրյալի հաշվառմամբ՝ անհրաժեշտ է վերանայել սույն կարգավորումը։
3․ Հավելվածի 8-րդ կետով սահմանված «NN 1 և 2 ձևերի» ձևակերպումն անհրաժեշտ է փոխարինել «N 1 և N 2 ձևերի» ձևակերպմամբ։
4․ Հավելվածի 10-րդ կետի 2-րդ ենթակետով սահմանվում է, որ եթե շահառու հանդիսացող անձինք չեն ներկայացնում համաձայնություն դրամական օգնությունը շահառուներից մեկի անունով բացված բանկային հաշվին փոխանցելու կամ այն շահառուների միջև բաժանելու վերաբերյալ, ապա՝ «սույն կարգի 2-րդ կետում նշված համապատասխան գումարը ենթակա է հավասարաչափ բաժանման՝ շահառու հանդիսացող անձանց միջև»։ Միաժամանակ, նախագծի 2-րդ կետը վերաբերում է ծառայողին հաշմանդամություն ունեցող անձ ճանաչելու հիմք հանդիսացող փաստաթղթերին և որևէ դրամական օգնության չափ չի սահմանում։ Ընդ որում, դրամական օգնության չափը ծառայողական պարտականությունները կատարելիս ծառայողի զոհվելու դեպքում սահմանված է նախագծի 6-րդ կետով, համաձայն որի՝ «Ծառայողական պարտականությունները կատարելիս զոհվելու դեպքում Ծառայողի ընտանիքի անդամին տրվող միանվագ դրամական օգնության չափը կազմում է մեկ միլիոն ՀՀ դրամ»։  Հետևաբար, նախագծի 10-րդ կետի 2-րդ ենթակետում կատարված հղումը 2-րդ կետին ունի վերանայման կարիք։
5․ Հավելվածի 10-րդ և 11-րդ կետերով սահմանվում են միանվագ դրամական օգնություն ստանալու համար ներկայացվող փաստաթղթերի ցանկերը, իսկ 12-րդ կետի համաձայն՝ «Սույն կարգի 10-րդ և 11-րդ կետերով նշված դիմումը և փաստաթղթերը ներկայացնելուց հետո 5 աշխատանքային օրվա ընթացքում Ծառայությունը միանվագ դրամական օգնության գումարը վճարում է...»։ Նշված կարգավորումները հստակեցման կարիք ունեն, քանի որ նախագծով կարգավորված չէ այն ընթացակարգը, որը կիրառվում է ներկայացված փաստաթղթերի թերի կամ սխալ ձևակերպված լինելու դեպքում։ Մասնավորապես, սահմանված չէ՝ արդյոք Ծառայությունը պարտավոր է դիմողին ծանուցել առկա թերությունների մասին, տրամադրել դրանք շտկելու հնարավորություն, ինչպես նաև չի նախատեսվում համապատասխան ժամկետ։ Այս առումով նպատակահարմար է վերանայել նախագծի 10-րդ, 11-րդ և 12-րդ կետերի կարգավորումները՝ փաստաթղթերի թերի լինելու դեպքերի համար հստակ ընթացակարգ սահմանելու նպատակով։ Բացի այդ, սահմանված չեն դիմումի մերժման հիմքերը։
6․ Հավելվածում մի շարք դրույթներով օգտագործվում է «միանվագ դրամական օգնություն» ձևակերպումը (մասնավորապես՝ որոշման վերնագրում, կարգի 1-ին, 4-րդ, 6-րդ, 7-րդ և 12-րդ կետերում), մինչդեռ 10-րդ կետի 2-րդ ենթակետում կիրառվում է «դրամական օժանդակություն» եզրույթը, համաձայն որի՝ «...շահառու հանդիսացող անձանց համաձայնությունը դրամական օժանդակությունը շահառուներից մեկի անունով բացված բանկային հաշվին փոխանցելու կամ շահառուների ցանկությունը դրամական օժանդակությունը շահառուների միջև բաժանելու և նրանցից յուրաքանչյուրին առանձին վճարելու վերաբերյալ...»։ 
Միաժամանակ, հարկ ենք համարում նշել, որ 10-րդ կետի 2-րդ ենթակետում օգտագործվում է «շահառուներից մեկի անունով բացված բանկային հաշվին փոխանցելու» ձևակերպումը, 10-րդ կետի 5-րդ ենթակետում՝ «շահառուի անվամբ բացված բանկային հաշվի համարը», 12-րդ կետում՝ «Շահառուի բանկային հաշվեհամարին փոխանցելու միջոցով», իսկ Ձև N 1-ի դարձերեսում՝ «վճարումն իրականացնելով իմ անունով բանկում բացված հաշվեհամարին» ձևակերպումը։
Վերը Նշված կարգավորումները հստակեցման կարիք ունեն՝ նկատի ունենալով «Նորմատիվ իրավական ակտերի մասին» օրենքի 15-րդ հոդվածի 2-րդ մասը, համաձայն որի՝ «Նորմատիվ իրավական ակտում միևնույն միտքն արտահայտելիս կիրառվում են միևնույն բառերը, տերմինները կամ բառակապակցությունները` որոշակի հերթականությամբ»։
7․ Հավելվածի 11-րդ կետով սահմանվում է, որ՝ «Սույն կարգի 2-րդ կետով սահմանված դեպքում սույն կարգի 8-րդ կետով սահմանված դիմումին կից հաշմանդամություն ունեցող անձ ճանաչված Ծառայողը կամ նրա կողմից լիազորված անձը ներկայացնում է անձի ֆունկցիոնալության գնահատման որոշումը ու ստացած վնասվածքի կամ ձեռք բերած հիվանդության պատճառական կապի մասին իրավասու պետական մարմնի կողմից տրված տեղեկանքը», այնինչ 8-րդ կետով սահմանվում է, որ՝ «Սույն կարգով սահմանված միանվագ դրամական օգնությունը ստանալու նպատակով Ծառայողը, իսկ նրա՝ զոհված լինելու դեպքում, ընտանիքի անդամը դիմում է ներկայացնում էկոպարեկային ծառայություն...», իսկ 10-րդ կետով ևս դիմումին կից փաստաթղթերի ներկայացման շրջանակում լիազորված անձի մասնակցություն նախատեսված չէ։ 
Վերոգրյալի հաշվառմամբ՝ անհրաժեշտ է Հավելվածի համապատասխան կետերում ևս նախատեսել լիազորված անձի միջոցով դիմումի և կից փաստաթղթերի ներկայացման հնարավորությունը։
8․ Հավելվածի 12-րդ կետի համաձայն՝ «Սույն կարգի 10-րդ և 11-րդ կետերով նշված դիմումը և փաստաթղթերը ներկայացնելուց հետո 5 աշխատանքային օրվա ընթացքում Ծառայությունը միանվագ դրամական օգնության գումարը վճարում է Ծառայողի բանկային հաշվեհամարին, իսկ սույն կարգի 6-րդ կետում նշված դեպքում՝ Շահառուի բանկային հաշվեհամարին փոխանցելու միջոցով, և դրա մասին երկու աշխատանքային օրվա ընթացքում՝ պատշաճ իրազեկում է վերջինիս»։ Նշված կարգավորումը հստակեցման կարիք ունի, քանի որ սահմանված չէ, թե ինչ եղանակով է իրականացվում «պատշաճ իրազեկումը»։
9․ 	Հավելվածի Ձև N 1-ում նախատեսված է, որ դիմումում նշվեն «(հաշմանդամության խումբը կամ ֆունկցիոնալության սահմանափակման աստիճանը և հաշմանդամություն ունեցող անձ ճանաչելու վերաբերյալ բժշկասոցիալական փորձաքննական որոշման կամ անձի ֆունկցիոնալության գնահատման որոշման (վարչական ակտի) տրման օրը, ամիսը, տարեթիվը, համարը)»։ Մինչդեռ նախագծի 5-րդ և 11-րդ կետերում, որպես իրավական հիմք նախատեսված է միայն անձի ֆունկցիոնալության գնահատման որոշումը և դրա հետ կապված պատճառական կապի վերաբերյալ տեղեկանքը, իսկ բժշկասոցիալական փորձաքննական որոշման առկայությունը որպես առանձին հիմք նախատեսված չէ։ Վերոգրյալի հաշվառմամբ՝ անհրաժեշտ է հստակեցնել նախագծում և նախագծի Ձև 1-ում առկա անհամապատասխանությունը։
10․ Հավելվածի Ձև N 1-ում նախատեսված է, որ դիմումում նշվում է․ «հաշմանդամության խումբը կամ ֆունկցիոնալության սահմանափակման աստիճանը»։ Մինչդեռ նախագծի 5-րդ կետով սահմանվում է, որ․ «Միանվագ դրամական օգնության չափը որոշվում է անձի ֆունկցիոնալության գնահատման արդյունքում սահմանված ֆունկցիոնալության սահմանափակման աստիճանով՝ միջին, ծանր, խորը»։ Նշված կարգավորումների համադրությունից բխում է, որ նախագծի հիմնական տեքստով որպես կիրառելի չափորոշիչ նախատեսված է բացառապես «ֆունկցիոնալության սահմանափակման աստիճան» եզրույթը, իսկ «հաշմանդամության խումբ» ձևակերպումը նախատեսված չէ, ուստի վերը նշված անհամապատասխանոթյունն ունի հստակեցման կարիք։ 
11․ Հավելվածի Ձև N 2-ում շահառուների տվյալների շարքում նախատեսվում է հետևյալ ձևակերպումը․ «Գումարն ստացողի բանկային վավերապայմանները, իսկ դրա բացակայության դեպքում՝ ՀՀ այն տարածաշրջանը, որտեղ գործող բանկերից գումարն ստացողը նախընտրում է ստանալ գումարը», մինչդեռ նախագծի 12-րդ կետով հստակ սահմանվում է․ «Սույն կարգի 10-րդ և 11-րդ կետերով նշված դիմումը և փաստաթղթերը ներկայացնելուց հետո 5 աշխատանքային օրվա ընթացքում Ծառայությունը միանվագ դրամական օգնության գումարը վճարում է Ծառայողի բանկային հաշվեհամարին, իսկ սույն կարգի 6-րդ կետում նշված դեպքում՝ Շահառուի բանկային հաշվեհամարին փոխանցելու միջոցով…»։ Նշված կարգավորումների համադրությունից բխում է, որ 12-րդ կետով նախատեսված է վճարման բացառապես բանկային փոխանցման եղանակ՝ «բանկային հաշվեհամարին փոխանցելու միջոցով», մինչդեռ Ձև N 2-ում ավելացված է «ՀՀ այն տարածաշրջանը, որտեղ գործող բանկերից գումարն ստացողը նախընտրում է ստանալ գումարը» ձևակերպումը, որը չի բխում նախագծի 12-րդ կետի կարգավորումներից։ 
Վերոնշյալը հիմք ընդունելով՝ անհրաժեշտ է վերանայել հավելվածի 12-րդ կետի կարգավորումը՝ այն համապատասխանեցնելով Ձև N 2-ով նախատեսված վճարման հնարավորությանը՝ հստակ սահմանելով նաև բանկային հաշվեհամար չունենալու դեպքում շահառուին միանվագ դրամական օգնության գումարի վճարման կարգը և եղանակը։
	1․ Ընդունվել է։
Կատարվել է համապատասխան փոփոխություն։
2. Ընդունվել է։
Նախագծի հավելվածի 4-րդ կետում նախատեսվել է, որ Ծառայության պետի անհատական իրավական ակտի հիման վրա միանվագ դրամական օգնությունը տրվում է նաև Ծառայողի ընտանիքի անդամին։
3. Ընդունվել է։
Կատարվել է համապատասխան փոփոխություն։
4. Ընդունվել է։
Նախագծի հավելվածի 10-րդ կետի 2-րդ ենթակետում «2-րդ կետում» բառերը փոխարինվել են «6-րդ կետում» բառերով։
5. Ընդունվել է։
Նախագծի հավելվածով նախատեսվել են փաստաթղթերի թերի լինելու դեպքերի համար հստակ ընթացակարգը, ինչպես նաև դիմումի մերժման հիմքերը։
6. Ընդունվել է։
Կատարվել են համապատասխան փոփոխություններ, մասնավորապես՝ Նախագծի հավելվածում կիրառվում են «դրամական օգնություն» և «բանկային հաշիվ» տերմինները։
7. Ընդունվել է մասամբ։
Նախագծի հավելվածի 8-րդ կետը «Ծառայողը» բառից հետո լրացվել է «կամ նրա կողմից լիազորված անձը» բառերով։
Նախագծի հավելվածի 10-րդ կետը սահմանում է Ծառայողի մահվան դեպքում դիմումին կից ներկայացվող փաստաթղթերը, հետևաբար Ծառայողի կողմից լիազորված անձի մասնակցություն չի կարող նախատեսվել՝ հաշվի առնելով այն, որ Ծառայողի մահվան դեպքում միանվագ դրամական օգնությունը տրամադրվում է վերջինիս ընտանիքի անդամին։
8. Ընդունվել է։
Իրազեկումն իրականացվելու է «Վարչարարության հիմունքների և վարչական վարույթի մասին» օրենքի պահանջներին համապատասխան։ Միաժամանակ Նախագծի հավելվածում նախատեսվել է, որ պատշաճ իրազեկումն իրականացվում է օրենքով սահմանված կարգով։
9. Ընդունվել է։
Ձև N 1-ից հանվել են «հաշմանդամություն ունեցող անձ ճանաչելու վերաբերյալ բժշկասոցիալական փորձաքննական որոշման կամ» բառերը։
10. Ընդունվել է։
Ձև N 1-ից հանվել են «հաշմանդամության խումբ կամ» բառերը։
11․ Ընդունվել է։
Նախագծի հավելվածի Ձև N 2-ից հանվել են «, իսկ դրա բացակայության դեպքում` ՀՀ այն տարածաշրջանը, որտեղ գործող բանկերից գումարն ստացողը նախընտրում է ստանալ գումարը» բառերը։


 


	5. Վարչապետի աշխատակազմի քաղաքացիական ծառայության գրասենյակ (կարծիք)

	Գրություն N 02/12.93/27114-2026

	«Էկոպարեկային ծառայողի զոհվելու կամ ծառայողին հաշմանդամություն ունեցող անձ ճանաչելու դեպքում տրվող միանվագ դրամական օգնության չափն ու վճարման կարգը սահմանելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը.
Նախագծի 1-ին կետով նախատեսվում է սահմանել էկոպարեկային ծառայողի զոհվելու կամ ծառայողին հաշմանդամություն ունեցող անձ ճանաչելու դեպքում տրվող միանվագ դրամական օգնության չափը և վճարման կարգը՝ համաձայն հավելվածի (այսուհետ՝ Հավելված)։
Հավելվածի 10-րդ կետի 1-ին ենթակետի համաձայն՝ ծառայողական պարտականությունները կատարելիս ծառայողի զոհվելու դեպքում միանվագ դրամական օգնություն ստանալու նպատակով ծառայողի ընտանիքի անդամը ներկայացնում է դիմում, որին կից ներկայացվում են շահառու հանդիսացող անձանց անձնագրերը (կամ նույնականացման քարտերը), հանրային ծառայությունների համարանիշը կամ հանրային ծառայությունների համարանիշ չստանալու վերաբերյալ տեղեկանքը, բնակության հաշվառման վայրի վերաբերյալ տեղեկանքը, ինչպես նաև ամուսնության և ծննդյան վկայականները կամ դատական ակտերը (առկայության դեպքում)։
Այս առումով հարկ ենք համարում նշել, որ նշված դրույթից պարզ չէ, թե «դատական ակտեր» ձևակերպմամբ կոնկրետ որ դատական ակտերն են նկատի առնվում և ինչ իրավական նշանակություն ունեն միանվագ դրամական օգնություն ստանալու իրավունքի ծագման կամ շահառուների շրջանակի որոշման տեսանկյունից։ Մասնավորապես, հստակեցված չէ, թե խոսքը վերաբերում է, օրինակ, ընտանեկան կամ ազգակցական հարաբերությունների փաստը հաստատող, որդեգրման, հայրության ճանաչման, անձին անհայտ բացակայող կամ մահացած ճանաչելու, ժառանգական կամ այլ բնույթի դատական ակտերին, թե որևէ այլ դատական որոշումների։ Նման անորոշ ձևակերպումը կարող է տարաբնույթ մեկնաբանությունների և իրավակիրառ տարբեր մոտեցումների տեղիք տալ, ինչպես նաև գործնականում դժվարություններ առաջացնել անհրաժեշտ փաստաթղթերի ամբողջական փաթեթի ձևավորման ընթացքում։
Ելնելով վերոգրյալից՝ առաջարկում ենք հստակեցնել Հավելվածի 10-րդ կետի 1-ին ենթակետը՝ սահմանելով, թե որ դատական ակտերն են ենթակա ներկայացման և ինչ դեպքերում են դրանք պահանջվում։
Միաժամանակ, Հավելվածի 10-րդ կետի 4-րդ ենթակետի համաձայն՝ դիմումին կից ներկայացվում է զոհված ծառայողի մահվան և ծառայողական պարտականությունների կատարման միջև պատճառական կապի մասին իրավասու պետական մարմնի կողմից տրված տեղեկանքը, իսկ Հավելվածի 11-րդ կետի համաձայն՝ ծառայողին հաշմանդամություն ունեցող անձ ճանաչելու դեպքում ներկայացվում է անձի ֆունկցիոնալության գնահատման որոշումը, ինչպես նաև ստացած վնասվածքի կամ ձեռք բերած հիվանդության և ծառայողական պարտականությունների կատարման միջև պատճառական կապի մասին իրավասու պետական մարմնի կողմից տրված տեղեկանքը։
Այս առումով հարկ ենք համարում նշել, որ Նախագծով չի սահմանվում, թե որ պետական մարմինն է համարվում իրավասու վերոնշյալ տեղեկանքների տրամադրման համար, ինչպես նաև բացակայում են դրանց տրամադրման իրավական հիմքերի և ընթացակարգի վերաբերյալ կարգավորումները կամ համապատասխան իրավական ակտերին կատարվող հղումները։ Արդյունքում, շահառուների համար կարող են առաջանալ գործնական դժվարություններ՝ պարզելու, թե որ մարմին պետք է դիմել համապատասխան տեղեկանքը ստանալու նպատակով, ինչ ընթացակարգով է այն տրամադրվում, և ինչ փաստաթղթերի հիման վրա է հաստատվում պատճառական կապը։
Ելնելով վերոգրյալից՝ առաջարկում ենք Նախագծում ամրագրել իրավասու պետական մարմինը կամ կատարել հղում այն իրավական ակտերին, որոնցով սահմանված են համապատասխան տեղեկանքների տրամադրման իրավասությունը և ընթացակարգը։
Ամփոփելով վերոգրյալը՝ գտնում ենք, որ Նախագիծը վերանայման կարիք ունի։
	Ընդունվել է։
[bookmark: _Hlk239147649]Նախագծի 10-րդ կետի 2-րդ ենթակետում «դատական ակտեր» ձևակերպումը վերաբերում է ընտանեկան կամ ազգակցական հարաբերությունների փաստը հաստատող, որդեգրման, հայրության ճանաչման, անձին անհայտ բացակայող կամ մահացած ճանաչելու, ժառանգական բնույթի դատական ակտերին, որի հիմքով նախագծում կատարվել է համապատասխան լրացում։
Ընդունվել է։
Տարածքային զարգացման և շրջակա միջավայրի նախարարական կոմիտեի 2026 թվականի օգոստոսի 3-ի նիստի N ԿԱ/220-2026 արձանագրության 2-րդ կետի պահանջն ապահովելու նպատակով Աշխատանքի և սոցիալական հարցերի նախարարության հետ տեղի ունեցած քննարկման արդյունքում Նախագծի 10-րդ կետի 4-րդ ենթակետը հանվել է՝ հաշվի առնելով այն, որ Աշխատանքի և սոցիալական հարցերի նախարարության Միասնական սոցիալական ծառայությունը էկոպարեկային ծառայողի զոհվելու պատճառական կապի մասին տեղեկանք տրամադրելու իրավասություն չունի։
Միաժամանակ Նախագծի 11-րդ կետում հստակեցվել է իրավասու պետական մարմին ձևակերպումը՝ հղում կատարելով Հայաստանի Հանրապետության կառավարության 2022 թվականի հուլիսի 28-ի N 1180-Ն որոշմանը։

	6. Աշխատանքի և բարեկեցության նախարարություն (կարծիք)
	02 սեպտեմբերի 2026թ.

	
	Գրություն N ԱՍ/ԱԳ-1-4/33821-2026

	Տարածքային զարգացման և շրջակա միջավայրի նախարարական կոմիտեի 2026 թվականի օգոստոսի 3-ի նիստի օրակարգում ընդգրկված «Էկոպարեկային ծառայողի զոհվելու կամ էկոպարեկային ծառայողին հաշմանդամություն ունեցող անձ ճանաչելու դեպքում տրվող միանվագ դրամական օգնության չափն ու վճարման կարգը սահմանելու մասին» Կառավարության որոշման նախագծի կապակցությամբ առաջարկում եմ դրանով սահմանված հավելվածի 10-րդ կետի 4-րդ ենթակետը խմբագրել՝ հաշվի առնելով այն հանգամանքը, որ Միասնական սոցիալական ծառայությունը էկոպարեկային ծառայողի զոհվելու պատճառական կապի մասին տեղեկանք տրամադրելու իրավասություն չունի։
Նախագծի այլ դրույթների մասով դիտողություններ չկան։
Միաժամանակ, Ձեր ուշադրությունն եմ հրավիրում այն հանգամանքի վրա, որ ՀՀ աշխատանքային օրենսգրքի 261-րդ հոդվածի 1-ին մասի հաշվառմամբ Կառավարության 2006 թվականի մարտի 23-ի N 458-Ն որոշմամբ սահմանված կարգերով անցկացվող ծառայողական քննության նպատակը գործատուի մոտ մասնագիտական հիվանդությունների և դժբախտ դեպքերի պատճառները պարզելն է:
	Ընդունվել է։
Նախագծի հավելվածի 10-րդ կետի 4-րդ ենթակետը հանվել է (զոհվելու պատճառական կապի մասով)։

	7. Վարչապետի աշխատակազմի քաղաքացիական ծառայության գրասենյակ (կարծիք)
	14 սեպտեմբերի 2026թ.

	
	Գրություն N 42/43.6/31887-2026

	Տարածքային զարգացման և շրջակա միջավայրի նախարարական կոմիտեի 2026 թվականի օգոստոսի 3-ի նիստի N ԿԱ/220 արձանագրության 2-րդ կետով առաջարկվել է քննարկել էկոպարեկային ծառայողների, փրկարարական ծառայության ծառայողների, ինչպես նաև ոստիկանության ծառայողների զոհվելու (մահանալու) կամ հաշմանդամություն ունեցող անձ ճանաչելու դեպքերում պարտադիր պետական ապահովագրության միասնական պայմանների սահմանման հնարավորության հարցը, իսկ անհնարինության դեպքում՝ նախագծով առաջարկվող կարգավորման տրամաբանությունը համապատասխանեցնել ոստիկանության ծառայողների համար նախատեսված կարգավորման տրամաբանությանը։ Նշված առաջարկության վերաբերյալ ներկայացված գրությամբ որպես հակափաստարկ նշվել է, որ Նախագծով առաջարկվող կարգավորման տրամաբանությունը ոստիկանության ծառայողների համար նախատեսված կարգավորման տրամաբանությանը համապատասխանեցնել հնարավոր չէ, քանի որ համապատասխան դեպքերում փորձաքննություններն իրականացվում և անհրաժեշտ տեղեկանքները տրամադրվում են ռազմաբժշկական հանձնաժողովների կողմից, որոնք էկոպարեկային ծառայողների դեպքում իրավասու չեն իրականացնել համապատասխան փորձաքննություններ և տրամադրել այդ տեղեկանքները։ Նշվածի վերաբերյալ գտնում ենք, որ ներկայացված հակափաստարկն ինքնին բավարար հիմք չէ առաջարկվող միասնական մոտեցման կիրառման անհնարինությունը հիմնավորելու համար։ Մասնավորապես, փորձաքննություն իրականացնող մարմնի իրավասության և համապատասխան փաստաթղթերի տրամադրման կարգավորման հարցը վերաբերում է ապահովագրական դեպքի հաստատման ընթացակարգին, մինչդեռ ապահովագրության միասնական պայմանների սահմանումը վերաբերում է ապահովագրական պաշտպանության իրավական հիմքերի, ապահովագրական դեպքերի, շահառուների, ապահովագրական գումարների և դրանց վճարման ընդհանուր սկզբունքների ու մեխանիզմների ձևավորմանը։ Հետևաբար, նշված երկու հարցերը, թեև փոխկապակցված են, իրավական կարգավորման առումով նույնական չեն։
      Ավելին, գործող իրավակարգավորումները վկայում են այն մասին, որ ծառայողների կյանքի և առողջության պետական պաշտպանության նպատակով կարող են սահմանվել միասնական և կանխատեսելի ապահովագրական պայմաններ՝ անկախ համապատասխան ծառայության առանձնահատկություններից։ Մասնավորապես, փրկարարական ծառայողների պարտադիր պետական ապահովագրության, ինչպես նաև ապահովագրական գումարների չափերի, վճարման կարգի և պայմանների վերաբերյալ կարգավորումները սահմանված են Հայաստանի Հանրապետության կառավարության 2006 թվականի փետրվարի 9-ի N 325-Ն որոշմամբ։
Առաջարկում ենք ևս մեկ անգամ քննարկել էկոպարեկային ծառայողների զոհվելու (մահանալու) կամ հաշմանդամություն ունեցող անձ ճանաչվելու դեպքերում ապահովագրության միասնական պայմանների սահմանման հնարավորությունը։
	Չի ընդունվել:
Ներկայացված առաջարկի՝ միասնական մոտեցում ձևավորելու վերաբերյալ, նախկինում արդեն իսկ տրվել են համապատասխան մեկնաբանություններ և հիմնավորումներ, մասնավորապես, այլ ծառայությունների մասով օրենսդրական այլ կարգավորումների առկայության մասին, որը Էկոպարեկային ծառայողի նկատմամբ կիրառելի չէ: 
Ինչ վերաբերվում է ապահովագրության միասնական պայմանների սահմանման հնարավորությանը, ապա հաչկ է նշել, որ տվյալ մոտեցումը դեռևս 2024 թվականի ապրիլի 8 – ին քննարկվել է տարածքային զարգացման և շրջական միջավայրի նախարարական կոմիտեում, արձանագրություն՝ N ԿԱ/110-2024, որտեղ որոշվել է
հանել օրակարգից` Փոխվարչապետ Մհեր Գրիգորյանի դիտարկման համաձայն՝ առաջարկելով Շրջակա միջավայրի նախարարությանը՝ հնարավորինս սեղմ ժամկետում Վարչապետի աշխատակազմ ներկայացնել էկոպարեկային ծառայողների սոցիալական երաշխիքների և պարտադիր պետական ապահովագրության կարգավորումների վերանայման վերաբերյալ «էկոպարեկային ծառայության մասին» օրենքում փոփոխություն նախատեսող համապատասխան իրավական ակտի նախագիծ: 
Սույնով պայմանավորված Էկոպարեկային ծառայության մասին օրենքում կատարվել է համապատասխան փոփոխություն, և նախատեսվել է սոցիալական աջակցության հնարավորությունը:  


	8. Ներքին գործերի նախարարություն (կարծիք)
 
	11 սեպտեմբերի 2026թ.

	
	Գրություն N 43/6/280585-26

	ՀՀ ներքին գործերի նախարարությունում քննարկվել է «Էկոպարեկային ծառայողի զոհվելու կամ էկոպարեկային ծառայողին հաշմանդամություն ունեցող անձ ճանաչելու դեպքում տրվող միանվագ դրամական օգնության չափը և վճարման կարգը սահմանելու մասին» ՀՀ կառավարության որոշման լրամշակված նախագիծը, որի վերաբերյալ առաջարկություններ և առարկություններ չկան։
		Ընդունվել է ի գիտություն:




